Tetovë: Gjashtë të vrarë gjatë operacionit të policisë ndaj grupeve të armatosura
Kryetari i komunës së Tetovës Hazbi Lika tha në një intervistë për Zërin e Amerikës, se vazhdon të ketë pasiguri për banorët
Gjatë ditës, policia fliste për tetë të vrarë të gjithë nga radhët e, siç i quajnë autoritetet e këtushme, bandave të armatosura. Ndërkohë Ministrja e Brendshme Gordana Jankullovska u tha gazetarëve vonë pasdite se numri i personave të vrarë ishte katër dhe gjashtë të arrestuar, ndërsa policia nuk kishte pësuar asnjë dëm, sipas saj. Më vonë, Ministria e Rendit tha se kishte gjetur edhe dy trupa të tjerë që u përkisnin grupeve të armatosura, duke ngritur kështu numrin e të vrarëve në gjashtë. Aksioni që tashmë ka përfunduar, është bërë në kërkim të grupeve të armatosura të udhëhequra nga shqiptarët Lirim Jakupi i njohur si "Nacisti" dhe Ramadan Shiti, që të dy të persona të kërkuar për krime në Maqedoni dhe të arratisur para pak muajsh nga burgu i Dubravës në Kosovë. Policia maqedonase në orët e para të mëngjesit të sotëm filloi aksionin kundër këtyre grupeve në fshatrat Brodec, Veshallë dhe Vicë. Helikopterë të forcave maqedonase janë përdorur gjatë aksionit. Njoftimin e KFOR-it për një helikopter të policisë maqedonase të rrëzuar në këtë rajon autoritet maqedonase e kanë hedhur poshtë si jo të vërtetë. Nuk mund të konfirmohen as njoftimet për shkatërrimin e disa autoblindave të forcave policore maqedonase, nga ana tjetër. Banorët shqiptarë, ndërkohë njoftojnë për të paktën dy shtëpi të djegura nga zjarri i forcave policore si dhe minareja e xhamisë së fshatit Brodec të jetë rrëzuar, po ashtu. Ministrja Jankullovska tha se njësitet e policisë kanë qenë etnikisht të përziera, që do me thënë edhe me policë shqiptarë. Zonja Jankullovska tha se gjatë ditës ministria e PB ka qenë në kontakt me Shërbimin policor të Kosovës dhe me KFOR-in prej nga kanë marrë mbështetje për të penguar eventualisht kalimin e grupeve të armatosura nga Maqedonia në Kosovë. Një vajzë e re në moshë përmes telefonit kërkon ndihmë për babanë e plagosur: “ ,-tha ajo. Për opinionin publik shqiptar mbetet e paqartë se se kush në fakt janë grupet e armatosura shqiptare të cilat janë përleshur me forcat qeveritare maqedonase. Kryetari i komunës së Tetovës Hazbi Lika tha në një intervistë për Zërin e Amerikës, tha se gjendja duket pak më e qetë, por vazhdon pasiguria: ,- tha zoti Lika. Policia ka bllokuar hyrje-daljet nga Tetova për në fshtrat e malësisë së Sharrit, ndërsa Brukseli zyrtar ka kërkuar sqarime nga qeveria në Shkup lidhur me zhvillimet e sotme. Ndërsa, partia BDI ka mbajtur një takim urgjent në Tetovë prej nga ka bërë thirrje për ndërprerjen e menjëhershme të aksionit të policisë. Edhe Bashkimi Demokratik Shqiptar e ka krahasuar gjendjen me ate te vitit 2001 dhe ka kerkuar terheqjen e DPSH-se nga koalicioni qeveritar. Ndërkohë, në Shkup, policia maqedonase ka bastisur të paktën tre shtëpi të shqiptarëve dhe ka arrestuar disa persona të cilët kanë qenë ish-luftëtarë të Ushtrisë Çlirimtare Kombëtare, për shkak se kanë kontaktuar, sipas akuzave të policisë me grupet e armatosura në malësinë e Sharrit.//lk